Дагъистаналда бищунго цIикIкIун лъалеб бакIлъун лъугьун буго ХъахIабросу. Гьенив гьавуна ва гIуна магIарул адабияталъул классик рокьул гIащикъ МахIмуд. Гьениб буго цоцазде шапаниги кIиго гIишкъул тIегь данде щвечIеб некIсияб Бекьилъ – пачаясул полковник ХIассан-Ханил нус Муил ватIан, гьелда цун аскIоб буго гIарацгIан бацIцIадаб лъим бецIцIулеб ва кIиго иццул лъим тIатIала чваханиги гъорлъе жубачIеб, Муил чилайдул гъалал чанги гъорлъ ччурал росдал лъар. Бекьдерил Хьопол балалъан жакъаги рагIулеб бугин ккола кIиго чIва бараб магIарул тIамуралъул хIасратал бакънал. ГIинтIе базабун хъурайсингун, хъвалаго тIамургун михъалъе гьимулев вугин ккола поэт. Гьединал пикраби ракIалде рачIинчIого хутIуларо ХъахIабросулъе щванщинахъе.